Koko Suomen ylivoimainen ääniharava on perussuomalaisten Jussi Halla-aho.

Vuoden 2019 eduskuntavaaleista sukeutui huikea trilleri, jossa kärkipaikasta kilpailevat Sdp ja perussuomalaiset. Kun äänistä oli laskettu 99,3 prosenttia, Sdp:n kannatus oli 17,7 prosenttia ja perussuomalaisten 17,5.

Perussuomalaisten puheenjohtaja Jussi Halla-aho oli nousemassa eduskuntaan koko maan suosituimpana ehdokkaana. Halla-aho sai Helsingin vaalipiiristä 30 527 ääntä. Se on enemmän kuin Sauli Niinistön vuoden 1999 äänisaalis (30 450 ääntä), joka oli tähänastinen Helsingin vaalipiirin ennätys.

Koko Suomen toiseksi suosituin ehdokas oli vasemmistoliiton Li Andersson, joka keräsi Varsinais-Suomesta 24 404 ääntä. Se on 9 333 ääntä enemmän kuin edellisissä eduskuntavaaleissa.

Kolmantena oli kokoomuksen Antti Häkkänen 20 231:lla Kaakkois-Suomesta kerätyllä äänellä. Hän kasvatti peräti 14 015 äänellä pottiaan. Ylen vaalilähetyksessä Häkkänen arvioi sen olleen muun muassa oman ministerityönsä ansiota. Häkkänen toimi Sipilän hallituksen oikeusministerinä.

Neljänneksi suosituin ehdokas vihreiden Pekka Haavisto, joka oli ennen vaaleja suosittu muun muassa pääministerigallupeissa. Hän sai Helsingin vaalipiiristä 20 159 ääntä, mikä on 5 955 enemmän kuin vuoden 2015 eduskuntavaaleissa.

Ääniharavista viidentenä oli Sdp:n Sanna Marin 19 087 äänellä, mikä on 8 176 enemmän kuin viimeksi. Pirkanmaan vaalipiiristä ehdolla ollut Marin tuurasi vaalikampanjassa Sdp:n puheenjohtajaa lyhyen aikaa Rinteen sairausloman aikana.

Hurjasti äänisaalistaan kasvatti myös Uudeltamaalta ehdokka ollut kokoomuksen Elina Lepomäki, joka oli koko Suomen kuudenneksi suosituin ehdokas 18 820 äänellä. Se on 12 279 enemmän kuin viimeksi.

Seitsemänneksi suosituin ehdokas oli istuva pääministeri Juha Sipilä, joka keräsi 16680 ääntä Oulun vaalipiiristä. Vaikka äänisaalis on yhä merkittävä, on se selvästi vähemmän kuin 2015 eduskuntavaaleissa, jolloin Sipilä keräsi 14 078 ääntä enemmän.

Perussuomalaisten Ville Tavio oli toinen top-10:n perussuomalainen. Hän sai Varsinais-Suomesta 14 773 ääntä, mikä on 7 926 enemmän kuin viimeksi ja teki hänestä kahdeksanneksi suosituimman ehdokkaan.

Yhdeksänneksi suosituin ehdokas Suomessa oli Rkp:n Anna-Maja Henriksson, joka kasvatti äänisaalistaan viime vaaleissa 3804 äänellä 14477 ääneen. Hän oli ehdolla Vaasan vaalipiiristä.